Kuffa, Štefan, poslanec NR SR (2014-05-15):
Vážená pani podpredsedníčka, vážený pán minister, dúfam, už nejako to so mnou vydržíte, už som tu tretíkrát, hej, krátko, chýbajú mi ešte nejaké tieto veci. Dovoľte mi, aby som sa ešte vyjadril znova k tomuto zákonu, ale zároveň aj prečítal pozmeňujúci a doplňujúci návrh k zákonu. Vzhľadom na to, že naozaj tento zákon sa dotkne budúcich generácií a od toho sa naozaj bude aj odvíjať celkovo aj poľnohospodárstvo, kultúra, životné prostredie v našej vlasti, tento zákon vnímam ako jeden z veľmi, veľmi dôležitých, ktorý tuná je. Samozrejme, každý vidíme tú prioritu v tých zákonoch alebo tú vážnosť kdesi inde. Tu vám chcem prečítať pozmeňujúci návrh poslancov Národnej rady Slovenskej republiky Štefana Kuffu a Miroslava Kadúca k vládnemu návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 977). Vládny návrh zákona o nadobúdaní vlastníctva poľnohospodárskeho pozemku a o zmene a doplnení niektorých zákonov sa mení a dopĺňa takto: Po prvé. V čl. I § 4 ods. 1 písm. a) sa vypúšťajú slová „najmenej tri roky„. Po druhé. V čl. I § 4 ods. 4 sa vypúšťajú slová „najmenej tri roky“. Po tretie. V čl. I § 4 ods. 9 sa vypúšťajú slová „najmenej tri roky". Odôvodnenie k bodom 1 až 3. Ak skutočne chceme naplniť cieľ predkladaného návrhu zákona, ktorým je zabezpečenie poľnohospodárskej výroby, k čomu nepochybne patrí aj podpora mladých alebo začínajúcich farmárov (poľnohospodárov), nie je namieste tým ľuďom klásť neprimerané prekážky prístupu k pôde a k začatiu vykonávania takejto činnosti. Dokonca ani právo Európskej únie týmto osobám nekladie také obmedzenia, aké im kladie terajšie znenie vládneho návrhu zákona, ktoré im takmer znemožňuje nadobúdať pôdu. Toto je veľmi vážny problém. A to nie sú len mladí začínajúci farmári, ale to budú aj farmári, ktorí sa rozhodnú podnikať a chceli by podnikať na vlastnej pôde a boli by vo veku 40 rokov, takisto budú mať tento problém, nadobudnúť túto pôdu, prečo by človek, občan našej krajiny, ktorý bude na dôchodku, nemohol sa rozhodnúť, aby vykonával podnikateľskú činnosť v poľnohospodárskej činnosti a na vlastnej pôde. Ak sa teda osoba, ktorá pôdu nevlastní, rozhodne v mieste svojho bydliska alebo po presťahovaní na inom mieste podnikať v poľnohospodárstve, musí najskôr 3 roky pracovať pre inú osobu, ktorá v poľnohospodárstve už podniká, aby nadobudla prax a mohla sa vôbec uchádzať o pôdu, a až následne sa o túto pôdu môže uchádzať v obci, kde žije, ak prevodca bude vôbec mať záujem jej pôdu ponúknuť. Môže byť naozaj veľký problém splniť túto podmienku, preto sme sa rozhodli, aby táto časť zo zákona vypadla. Je to jedna z vážnych prekážok hlavne pre našich občanov. Pozmeňujúcim návrhom sa preto navrhuje zrušiť túto neprimeranú trojročnú podmienku podnikania v poľnohospodárstve pred dňom uzavretia zmluvy o nadobudnutí poľnohospodárskeho pozemku a ponecháva sa len podmienka takéhoto podnikania bez stanovenia jeho dĺžky, t. j., stačí na jeden deň. Toľko k pozmeňujúcemu návrhu, si dovolím predložiť tuná tento pozmeňujúci návrh. Ďakujem veľmi pekne za asistenciu. Dovolím si predniesť, prečítať a predložiť ešte jeden pozmeňujúci návrh. Je to pozmeňujúci návrh poslancov Národnej rady Slovenskej republiky Štefana Kuffu a Igora Hraška k vládnemu návrhu zákona o nadobúdaní vlastníctva poľnohospodárskeho pozemku a o zmene a doplnení niektorých zákonov (tlač 977). Pôvodne som myslel, že nebudem podávať tento návrh, ale kolegovia ma povzbudili, že predsa len by to mohlo mať pozitívnejší dopad na našich občanov, preto tento návrh zákona predkladám. Vládny návrh zákona o nadobúdaní vlastníctva poľnohospodárskeho pozemku a o zmene a doplnení niektorých zákonov sa mení a dopĺňa takto: Po prvé. V čl. I § 4 ods. 1 písmeno a) znie: „a) osoba, ktorá pred dňom uzavretia zmluvy o prevode vlastníctva poľnohospodárskeho pozemku v obci, v ktorej sa poľnohospodársky pozemok nachádza 1. má trvalý pobyt alebo sídlo, alebo 2. je vlastníkom poľnohospodárskej pôdy podľa osobitného predpisu9)“. Poznámka pod čiarou k odkazu 9. Toto je veľmi vážny moment, u nás na Slovensku je veľmi častým zjavom to, že veľakrát mnohí ľudia, mnohí občania vlastnia pozemky a veľakrát je to v inej obci, kde majú trvalý pobyt, a to sú pozemky, role, ktoré zdedili po svojom starom otcovi, po svojich prastarých rodičoch, a tie pozemky sú, aby aj táto skupina ľudí, keď má tie poľnohospodárske pozemky, patrila do skupiny, kde môže keď aj prastarej tej obci nadobúdať tieto pozemky. To je veľmi taký dôležitý moment. Poznámka pod čiarou k odkazu 9 znie: „9) § 3 ods. 3 zákona č. 220/2004 Z. z. v znení zákona č. 219/2008 Z. z.“ Po druhé. V čl. I § 4 ods. 4 sa vypúšťajú slová „a vykonáva poľnohospodársku výrobu ako podnikanie najmenej tri roky“. Po tretie. V čl. I § 4 ods. 4 sa vypúšťajú slová „najmenej 3 roky“ a nad slovo „výrobu“ sa umiestňuje odkaz 11. Poznámka pod čiarou k odkazu 11 znie: „11) Čl. 3 ods. 3 nariadenia Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín ( Mimoriadne vydanie Ú. v. EÚ, kap. 15/zv. 6) v platnom znení, čl. 4 ods. 1 písm. a) nariadenia Európskeho parlamentu a Rady (EÚ) č. 1307/2013 zo dňa 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenia Rady (ES) č. 73/2009 (Ú. v. EÚ L 347, 20. 12. 2013.“ Ďalšie odkazy a poznámky pod čiarou k týmto odkazom sa následne prečíslujú. Odôvodnenie k bodom 1 až 3. K zabezpečeniu poľnohospodárskej výroby nepochybne patrí aj podpora mladých a začínajúcich farmárov (poľnohospodárov) a nie je namieste týmto ľuďom klásť neprimerané prekážky prístupu k pôde a k začatiu vykonávania takejto činnosti. Dokonca ani právo Európskej únie týmto osobám nekladie také obmedzenia, aké im kladie terajšie znenie vládneho návrhu zákona, ktorý im takmer znemožňuje nadobúdať pôdu. Najzávažnejšou prekážkou pritom je podmienka, aby nadobudnúť pôdu v prvom, druhom aj treťom poradí mohol len ten, kto podniká v poľnohospodárstve a navyše podniká najmenej 3 roky pred dňom uzavretia zmluvy o nadobudnutí pôdy, a táto trojročná lehota sa vzťahuje dokonca aj na osobu – zamestnanca inej osoby, ktorá už v poľnohospodárstve podniká. Ak sa teda osoba, ktorá pôdu nevlastní, rozhodne v mieste svojho bydliska alebo po presťahovaní na inom mieste nadobudnúť pôdu a začať na nej hospodáriť – podnikať v poľnohospodárstve, podľa vládneho návrhu zákona musí najprv 3 roky pracovať pre inú osobu, ktorá v poľnohospodárstve už podniká, aby nadobudla prax a mohla sa vôbec uchádzať o pôdu, a až následne sa o túto pôdu môže uchádzať v obci, kde žije, ak prevodca bude vôbec mať záujem jej pôdu ponúknuť. Ak sa nenájde nikto, kto by mu ju ponúkol, bude musieť absolvovať ponukové konanie a ak sa mu nakoniec podarí dostať sa k nejakej pôde, až potom bude môcť vlastniť pôdu a začať podnikať v oblasti poľnohospodárstva na svojej vlastnej pôde. Pozmeňujúcim návrhom sa preto navrhuje zrušiť túto neprimeranú podmienku v podobe podnikania, s čím súvisí aj zrušenie trojročnej podmienky podnikania v poľnohospodárstve. Rozhodujúcim pre nadobudnutie poľnohospodárskeho pozemku pre osobu uvedenú v čl. I § 4 ods. 1 písm. a) 1. bode bude miestna príslušnosť – trvalý pobyt alebo sídlo v obci, kde sa poľnohospodársky pozemok nachádza, a to pred dňom uzavretia zmluvy o nadobudnutí poľnohospodárskeho pozemku, ako i osoby, ktoré síce nie sú zapojené do poľnohospodárskej výroby, ale pritom vlastnia poľnohospodársku pôdu v obci, kde sa poľnohospodársky pozemok nachádza, a v tejto súvislosti plnia celý rad zákonných povinností, ktorých plnením preukazujú, že majú úprimný vzťah k pôde, napríklad vykonávanie agrotechnických opatrení, predchádzanie výskytu a šíreniu burín, zabezpečenie využívania pôdy tak, aby nebola ohrozená ekologická stabilita územia, alebo zosúladenia druhov pozemkov s evidenciou v katastri. Obdobný princíp sa navrhuje zaviesť aj voči osobe nadobúdateľa uvedenej v čl. I § 4 ods. 4, avšak ponecháva sa podmienka stanovená vo vládnom návrhu zákona, že tento trvalý pobyt alebo sídlo sa viaže na desaťročnú lehotu. U fyzickej osoby uvedenej v čl. I § 4 ods. 9 sa vypustila len trojročná podmienka výkonu poľnohospodárskej výroby, keďže takáto činnosť je v náplni jej pracovnoprávneho alebo iného pomeru. Zámerom je, aby potenciálni nadobúdatelia poľnohospodárskeho pozemku sa mohli rozhodnúť nadobudnúť pôdu s úmyslom vykonávať na nej poľnohospodársku výrobu až následne, po nadobudnutí poľnohospodárskeho pozemku. Toto je tiež jeden z takých dôležitých momentov, že môžu až následne vykonávať túto poľnohospodársku činnosť. Pán minister, ďakujem vám za trpezlivosť, a prepáčte, keď som takto zdržal, na poslednú chvíľu som dával dohromady ešte tieto podpisy, tak ak dovolíte, ja to predložím tuná aj spravodajcovi. Ďakujem za pozornosť a prajem príjemný večer.